Schwaderloch
Schwatterle (uf hochdütsch: Schwaderloch) isch e Gmeind im Kanton Aargau i de Schwiiz.

Geografii 
D Gmeind liit am Hochrhy und a de Gränze zu Dütschland. Das isch der Oort ganz im Nordoste vo der Region Fricktal.
Unden am Dorf isch am Ufer vom Rhy es Stück vom Auewald blibe schtoo, und obedra chöme grad d Bärge vom Jura.

D Nochbergmeinde vo Schwatterle sind Löibschtel und Mettauertal im Aargau und Albbruck uf der andere Syte vom Rhy im Badische.

Gschicht 
Vom Wachtdurm, wo d Römer do am Rhy bout hend, het me ane 1892 uf der Boustell vo der Ysebaan d Inschriftdafele gfunde, wo seit, ass dä Durm vo Soldate vo der römische Legioon VIII Augusta ane 371 gmacht worden isch. Die Inschrift mid der Nummere CIL XIII 11538 heisst übersetzt ungfäär so:
Zur Eer vo de drü Herre Valentinian, Valens und Gratian, dene Siiger und uf alli Zyte vereerte Manne, het di achti Legioon, wo der Naame [.... ?] treit, under irem Füerer [..... ?] dä Durm bout, im Piet vo de Rauracher (?); das isch wärend em Konsulat vom Gratian und vom Senatoor Flavius Probus gsi.

Ortsnaame 
S Dorf isch ane 1318 s erschte Mol im ene hischtorische Dokumänt mid em Name Swatterlo z finde.

Vercheer 
Schwatterle liit a der Ysebaan vo Stei uf Choblez.

Weblink 

 Website vo der Gmeind Schwatterle

Fuessnoote 

Ort (Kanton Aargau)
Bezirk Laufeburg